Diari Oficial de la Generalitat Valenciana


Sumari del DOGV 5542, del 26-06-2007 (2007/8161)

ORDRE de 15 de juny de 2007, de la Conselleria d'Economia, Hisenda i Ocupació, per la qual es convoca el VI Concurs del SERVEF per a Joves Emprenedors que presenten projectes empresarials viables que generen ocupació en l'àmbit territorial de la Comunitat Valenciana, i se n'aproven les bases.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5542

Data del DOGV
:   26-06-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/8161


Data del document
:   15-06-2007

Organisme emissor
:   Servei Valencià d'Ocupació i Formació

Tipus de document
:   Ordre

Descriptors 

:   * suport econòmic
    * jove
    * premi cultural
    * fundació de l'empresa
    * creació d'ocupació

ORDRE de 15 de juny de 2007, de la Conselleria d'Economia, Hisenda i Ocupació, per la qual es convoca el VI Concurs del SERVEF per a Joves Emprenedors que presenten projectes empresarials viables que generen ocupació en l'àmbit territorial de la Comunitat Valenciana, i se n'aproven les bases. [2007/8161]
Amb la finalitat de fomentar l'ocupació i incentivar els joves amb vocació empresarial, la Generalitat Valenciana va crear, l'any 2002, el concurs del SERVEF per a joves emprenedors.
En aquest any 2007, aprofitant l'experiència adquirida en aquest temps, s'han introduït novetats i matisat determinats aspectes del desenvolupament del concurs, que contribueixen al fet que aquest continue sent un instrument àgil i eficaç que motive els futurs empresaris.
Per tot això, el concurs del SERVEF per a joves emprenedors s'ha convertit en un incentiu institucional per als joves empresaris de la Comunitat Valenciana.
Per tot això, i fent ús de les atribucions conferides per l'article 35 de la Llei 5/1983, de 30 de desembre, del Consell,
ORDENE
Primer. Convocatòria
Es convoca el VI Concurs del Servici Valencià d'Ocupació i Formació (SERVEF) per a Joves Emprenedors i s'aproven les bases per les quals es regeix aquesta convocatòria, incloses en l'annex I d'aquesta ordre.
Segon. Finançament
L'import global màxim destinat a aquest concurs ascendeix a 17.500 (dèsset mil cinc-cents) euros i es farà efectiu a càrrec del pressupost del SERVEF de l'any 2007, dins de la línia pressupostària T5283000, capítol IV, del subprograma pressupostari 322.59, d'acord amb la distribució següent:
Tres premis de 3.500 (tres mil cinc-cents) euros,
Dos premis de 2.000 (dos mil) euros i
Dos premis de 1.500 (mil cinc-cents) euros.
Disposicions finals
Primera
S'autoritza la Direcció General del SERVEF per a adoptar les mesures oportunes per al compliment i el desenvolupament d'aquesta ordre i per a resoldre totes les qüestions que es plantegen en la interpretació i l'execució.
Segona
La present ordre entrarà en vigor l'endemà de la publicació en el Diari Oficial de la Comunitat Valenciana.
Tercera
Contra la present ordre es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, o bé, un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i dels articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga exercir-se'n qualsevol altre que es considere procedent.
València, 15 de juny de 2007.
El conseller d'Economia, Hisenda i Ocupació,
GERARDO CAMPS DEVESA
Annex I
Bases del VI Concurs del SERVEF per a Joves Emprenedors.
1. Objecte del concurs
Premiar projectes empresarials viables que creen ocupació a la Comunitat Valenciana.
2. Participants del concurs
Els emprenedors menors de trenta anys residents a la Comunitat Valenciana que presenten un projecte empresarial viable que genere ocupació en l'àmbit territorial de la Comunitat Valenciana. A aquests efectes, s'inclouen com a participants els emprenedors que complisquen trenta anys el 2007.
Si els promotors del projecte són diversos, la majoria de les persones que formen el grup hauran de complir els requisits assenyalats en l'apartat anterior, i la resta dels integrants no podrà tenir més de 35 anys.
3. Documentació
Els emprenedors que desitgen concursar hauran de dirigir-se al SERVEF i presentaran la sol·licitud en imprés normalitzat (annex IV) que estarà disponible a les entitats col·laboradores que s'esmenten en l'annex III, als Servicis Centrals del SERVEF, situat a l'avinguda de Navarro Reverter núm. 2 de València i en la següent adreça d'Internet: www.servef.es.
A la sol·licitud s'hi haurà d'adjuntar la documentació següent:
a) Identificació del promotor o dels promotors del projecte (fotocòpia compulsada del DNI).
b) Memòria explicativa del projecte (en dos exemplars) que continga (pla d'empresa):
- Definició i objecte del projecte.
- Lloc de realització del projecte.
- Viabilitat del projecte empresarial, amb detall dels aspectes tècnics de producció, de comercialització i economicofinancer.
- Pla d'inversions que calga realitzar, amb expressió detallada de les fonts de finançament.
- Nombre previst i perfil dels llocs de treball que es crearan.
- Forma jurídica en què es constituirà.
- Calendari d'actuacions.
c) Dades curriculars dels promotors
d) Escrit firmat pel representant d'una de les entitats col·laboradores que s'esmenten en l'annex III d'aquesta ordre. En el mencionat escrit haurà de constar el suport que aquesta institució atorga al projecte empresarial i l'adequació als requisits del present concurs.
Si la sol·licitud no incloguera totes les dades exigides o faltara documentació, s'instarà l'interessat perquè en el termini de 10 dies esmene aquests defectes, amb l'advertència que en cas contrari es considerarà que desisteix de la petició, amb una resolució prèvia dictada en els termes que preveu l'article 42 de la Llei 30/1992, de 26 de novembre, de Règim Jurídic de l'Administracions Públiques i del Procediment Administratiu Comú.
4. Dels projectes
- S'admetran projectes empresarials sempre que no hagen iniciat la seua activitat. A aquests efectes, s'entén que s'ha iniciat l'activitat quan s'ha presentat davant de l'Agència Tributària la comunicació d'alta/inici d'activitat (mod. 036).
- No es podrà presentar més d'un projecte per persona o grup de persones.
- No s'admetran projectes premiats en altres concursos.
- L'extensió màxima serà de setanta pàgines, escrites per ordinador, exclosos annexos, plànols, gràfics, etc. Les dades del projecte contingudes en els annexos no es baremaran.
- Han d'estar escrites per una sola cara, amb un cos de lletra tipus 12 i a doble espai, deixant marges als costats. Cada projecte inclourà un índex de continguts.
- La portada del projecte ha d'incloure únicament el títol. No s'hi han d'incloure els noms dels autors o les entitats col·laboradores de què procedisquen. L'únic senyal d'identitat del projecte serà el títol. L'organització assignarà un codi d'identificació a cada projecte per a garantir la confidencialitat entre participants, entitats col·laboradores i jurat.
5. Lloc de presentació
El lloc de presentació serà, preferentment, en el Registre d'Entrada del Servici Valencià d'Ocupació i Formació (SERVEF), situat a l'avinguda de Navarro Reverter núm. 2, 46114 € València, o en qualsevol altra forma de les establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. Termini de presentació
El termini de presentació dels projectes començarà l'endemà de la publicació de l'ordre de convocatòria en el Diari Oficial de la Comunitat Valenciana i finalitzarà als trenta dies hàbils a comptar des de l'endemà de la publicació de l'ordre de convocatòria en l'esmentat diari.
7. Criteris de valoració
Els criteris de valoració, prenent com a límit els cent punts, seran els següents:
a) Organització del treball i prevenció de riscos laborals: fins a 10 punts.
b) Creació de llocs de treball: fins a 15 punts.
c) Viabilitat econòmica, financera i tècnica: fins a 25 punts.
d) Innovació i originalitat del projecte global: fins a 20 punts.
e) Repoblació de les comarques d'interior o millora dels seus servicis (assenyalades en l'annex II): fins a 10 punts
f) Activitat principal: fins a 10 punts
Hi prevaldran els projectes relatius a nous jaciments d'ocupació o l'activitat principal dels quals s'inscriga dins dels àmbits següents:
- protecció i manteniment de zones naturals,
- gestió de residus,
- tractament d'aigües,
- sanejament de zones contaminades,
- implantació d'energies alternatives,
- promoció del turisme rural,
- promoció del turisme cultural,
- desenvolupament cultural,
- noves tecnologies de la informació i la comunicació,
- atenció de xiquets, persones discapacitades o majors,
- servicis a domicili,
- assistència a joves en dificultat,
- inserció de persones afectades per l'exclusió social.
g) Perfil de l'emprenedor: fins a 10 punts. El caràcter de l'emprenedor s'avaluarà a través d'una prova específica en la qual l'emprenedor haurà de contestar certes preguntes relacionades amb la presa de decisions. Es valorarà positivament que entre els promotors del projecte empresarial existisca una participació, almenys, del 50% de dones.
8. El Jurat, la Comissió Avaluadora i els òrgans assessors
El Jurat, que avaluarà els projectes presentats en aquesta convocatòria, estarà compost per:
El conseller d'Economia, Hisenda i Ocupació, que el presidirà.
La secretària autonòmica d'Ocupació i directora general del SERVEF.
La secretària general del SERVEF, que actuarà com a secretària.
El director general de Formació i Qualificació Professional.
El director general d'Ocupació i Inserció Laboral.
Els membres del Jurat podran delegar les seues funcions si ho consideren oportú.
El Jurat decidirà els projectes premiats sobre la base de l'informe emés per la Comissió Avaluadora. El Jurat podrà decidir la divisió dels premis o declarar-los deserts si ho considera oportú.
Com a òrgan col·laborador del Jurat per a la selecció dels projectes es constituirà una Comissió Avaluadora que estarà composta per:
La cap de l'Àrea d'Organització i Sistemes d'Informació, que la presidirà.
El cap del Gabinet Tècnic.
La cap del Servici d'Organització, Coordinació i Informació.
Un tècnic del Servici d'Organització, Coordinació i Informació, que actuarà com a secretari.
Els membres de la Comissió Avaluadora podran delegar les seues funcions si ho consideren oportú.
L'esmentada Comissió podrà crear els òrgans assessors que considere necessaris amb la finalitat d'agilitzar el procés de selecció de projectes.
9. Resolució del concurs
El conseller d'Economia, Hisenda i Ocupació o, si és el cas, la secretària autonòmica d'Ocupació i directora general del SERVEF, per delegació, resoldrà la present convocatòria sobre la base de la decisió emesa pel Jurat.
El termini màxim per a dictar i notificar la resolució serà de tres mesos comptats des de la data de finalització del termini de presentació. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que disposa l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
La resolució, que esgota la via administrativa, serà notificada a tots els participants, i un extracte d'aquesta serà publicada en un periòdic de difusió autonòmica i, opcionalment, a la seu del SERVEF, als centres SERVEF de Formació, a la xarxa de centres SERVEF d'Ocupació, als centres associats d'Intermediació Laboral i a les direccions territorials de Castelló, València i Alacant.
La Direcció General del SERVEF podrà seleccionar alguns dels projectes finalistes a l'efecte d'oferir el seu suport institucional per a poder sol·licitar la qualificació com a empresa I+E.
Els projectes presentats hauran de ser retirats en el termini de tres mesos a partir de la notificació de la resolució del concurs. Els treballs que no es retiren en aquest termini quedaran a disposició del SERVEF.
10. Premis
S'estableixen els premis següents:
Tres premis de 3.500 (tres mil cinc-cents) euros,
Dos premis de 2.000 (dos mil) euros i
Dos premis de 1.500 (mil cinc-cents) euros.
Aquestes dotacions estaran subjectes a les retencions fiscals pertinents de conformitat amb la legislació vigent a aquest efecte.
11. Requisits i obligacions dels beneficiaris
Per a poder ser beneficiari s'hauran de complir els requisits establits en l'article 13 apartats 2 i 3 de la Llei 38/2003, de 17 de novembre, General de Subvencions (BOE de 18.11.2003).
Els beneficiaris d'aquestes subvencions estaran obligats a:
Comunicar al SERVEF l'acceptació de l'ajuda en el termini de 15 dies següents a la recepció de la notificació de concessió. En el cas de no comunicar-se aquesta acceptació s'entendrà que el beneficiari accepta aquesta ajuda.
Acreditar, si és el cas, amb anterioritat a dictar-se la proposta de resolució de concessió, que es troben al corrent de les obligacions tributàries i davant de la Seguretat Social.
Comunicar l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega.
Procedir al reintegrament dels fons percebuts en els supòsits previstos en l'article 37 de la Llei General de Subvencions (BOE 18.11.2003), i en els articles 91, 92 i 93 del Reial Decret 887/2006, de 21 de juliol, pel qual s'aprova el Reglament de la indicada llei.
L'incompliment de les anteriors obligacions donarà lloc a l'exigència de les responsabilitats o sancions que corresponga, d'acord amb la legislació vigent (Llei General de Subvencions) i de forma especial amb el que disposa el títol VI del Text Refós de la Llei d'Hisenda Pública de la Generalitat Valenciana.
12. Acceptació de bases
La participació en el concurs implica l'acceptació de les presents bases.
Annex II
Comarques d'interior de la Comunitat Valenciana.
- El Comtat,
- L'Alt Vinalopó,
- L'Alcoià,
- El Vinalopó Mitjà
- El Baix Segura-Interior
- L'Alcalatén,
- L'Alt Maestrat,
- L'Alt Millars,
- L'Alt Palància,
- El Baix Maestrat-Interior,
- Els Ports,
- La Canal de Navarrés,
- La Foia de Bunyol,
- La Plana d'Utiel-Requena,
- El Racó d'Ademús,
- Els Serrans,
- La Vall d'Aiora- Cofrents,
- El Camp del Túria,
- La Ribera Alta,
- La Costera,
- La Vall d'Albaida
Annex III
Entitats que col·laboren en el VI Concurs del SERVEF per a Joves Emprenedors.
- Província d'Alacant
Fundació General de la Universitat d'Alacant
Universitat Miguel Hernández
Fundació Empresa Universitat d'Alacant (FUNDEUN)
Cambra Oficial de Comerç i Indústria d'Orihuela
- Província de Castelló
Universitat Jaume I
Fundació Universitat Jaume I-Empresa de Castelló
- Província de València
Universitat de València
Universitat Politècnica de València
Fundació Universitat Empresa de València (ADEIT)
Fundació Universitària San Pablo-CEU
Fundació ESTEMA
Institut d'Estudis de l'Empresa. Universitat Catòlica de València
Florida Universitària
ESIC. Escola Superior de Gestió Comercial i Màrqueting
Cambra de Comerç de València
Centre Europeu d'Empreses Innovadores (CEEI) València.